Nuvèmmiru 2008

Primu di nuvèmmiru, sabbatudìa
Nazziuni Uniti: Nu studiu novu dû clima munniali cunchiudi ca l'attivati umana sta causannu lu squagghiari dû ghiacciu di l'Antàrtidi.

100px|right
2 di nuvèmmiru, duminicadìa
Televisioni: Stasira lu primu canali dâ RAI trasmetti lu primu dî 4 film inedditi dû Commissariu Montalbanu, tratti dî rumanzi di Andrea Camilleri.

Acquafurmusa (CS): (Ansa) - Na trintina di nanni di chiossai di uttant'anni si scriveru â scola elimintari pri nun fàrila chiùdiri pri mancanza di sculari. La pinzata è di l'amministraturi dû cumuni di Acquafurmusa, un paiseddu  càlabbru-arbanisi di 1.200 abbitanti, 'n pruvincia di Cusenza. Secunnu lu dicretu Gelmini, cu picca sculari la scola hà èssiri chiuruta.  

55px|right

4 di nuvèmmiru, martidìa

Elizzioni miricani: Jurnata storica ntê Stati Uniti: Barack Obama addiventa lu primu afruamiricanu prisidenti dî Stati Uniti.

Italia: Lu cuvernu minazza l'ex mpighiati di Alitalia di nigàricci la cassa ntigrazzioni siddu nun tràsunu ntâ nova cumpagnia chi s'accattau l'Alitalia.

5 di nuvèmmiru, mercuridìa
San Franciscu: La pupulazzioni califurniana cu nu referendum dicisi di vietari lu matrimoniu omosessuali cu na maggiuranza di 52%. 

6 di nuvèmmiru, jovidìa
Bruxelles: La Banca Cintrali Europea tagghiau la tassu di scuntu di menzu puntu, purtannulu a 3,25%. La Banca di Nghilterra e la Banca Cintrali Svizzira puru tagghiaru lu tassu di scuntu, rispittivamenti purtannulu a 3% e a 2,75%. 
70px|right

Italia: Lu nostru prisidenti dû cunsigghiu, Silviu Berlusconi, arifirènnusi ô novu 44èsimu prisidenti miricanu ora ora eliggiutu, Barack Obama, dissi d'iddu ca è "beddu, giùvini e abbrunzatu": ssa palora "abbrunzatu" fici scatinari na granni pulèmica ntâ l'upposizzioni.

(Talìa l'apprufunnimentu dâ nutizzia ccà)  

8 di nuvèmmiru, sabbatudìa
Nova Zilanna:  John Key veni vutatu lu novu primu ministru dâ Nova Zilanna.

Catania: La sedi dâ facultà di Farmacìa di l'universitati di Catania vinni siquistrata dâ maggistratura pô malu smartimentu di spirimenti midicinali.  Lu GIP dispunìu lu pruvvidimentu iputizzannu li riati di disastru culposu e gistioni di discarica. Li ndaggini fìciru vidiri  ca, pi curpa di spirimenti medicinali ittati ntê lavandini dê labburatori,  dê vaschi di raccorta dî rifiuti lìquidi misi suttaterra, niscèvanu fora  vapuri piriculusi pâ saluti. Foru ndagati 9 pirsuni e tra chissi l'ex ritturi Latteri.

9 di nuvèmmiru, duminicadìa
Roma: A sta matina, a Virmicinu, vicinu a Roma, di sdirrubbau na casa di dui piani. Mòrsiru dui cristiani, maritu e muggheri, attruvati dâ squatra dû succorsu ancora curcati ntô lettu. Parissi ca non ci sunnu àutri morti.     

10 di nuvèmmiru, lunidìa
Russia: Nu suttamarinu nucliari russu stazziunatu ntô Pacìficu, appi n'incidenti unni morsiru 20 pirsuni.
(Pi n'apprufunnimentu munci ccà)

Haiti: Na scola si sdirrubàu cummigghiannu tutti li genti chi ci stavanu a ddu mumentu. Si cuntanu armenu 90 morti tra picciriddi a granni.

12 di nuvèmmiru, mercuridìa
Eggittu: Scupruta na piràmidi a Saqqara, vicinu â cèlibbri piràmidi granni a scaluna. Risali a circa 4300 anni fa.

14 di nuvèmmiru, venniridìa
Nova Delhi: L'India sbarcau, macari idda, supr'â luna - Di l' 8,20 di sira  di venniridìa (uràriu di Nova Delhi), ntâ luna c’è n’àutra nova bannera aranciuni, janca e virdi,  chidda dâ Ripùbbrica di l’Ìnnia.
(Pi n'apprufunnimentu munci ccà)

19 di nuvèmmiru, mercuridìa
Nàpuli: Di la pillìcula "gomorra", ca ntê canali ufficiali ancora hà nèsciri a lu 3 di dicèmmiru, ntâ Campania c'è ggià na virsioni "taruccata", vinnuta ntê giurnalara e ntê bancarelli. Macari ca vulìssiru livàrisi d'avanti ammazzànnulu a Robbertu Saviano, ca scrivìu lu libbru-nchiesta "Gomorra", quannu si parra di sordi, li camurristi non talìanu a nuddu ntâ facci e addimùstranu d'èssiri prufissiunisti sèrii e ca l'affari sunnu affari.

Milanu: (ANSA) Pâ 10/ma annata dû "Prèmiu vìdiuclip talianu" (Premio videoclip Italiano), vincìu lu "Prèmiu spiciali pô mpegnu civili" lu vìdiuclip dê rap palermitani "Combostamastas" titulatu "U tagghiamu stu palluni ?". Stu prèmiu vinni datu pô missàggiu di lotta dâ sutta-cultura mafiusa. Lu tìtulu dâ canzuna di unni appoi vinni fattu lu vìdiuclip, aripigghia la minazza ca fannu l'abbitanti dê quarteri ê carusi ca jòcanu ô palluni e ca ci vòlunu livari la libbirtati e lu dirittu dû jocu; â stissa manera la mafia, chê minazzi, leva a ognidunu dirittu e libbirtati dô sò campari. 

21 di nuvèmmiru, venniridìa
Roma: N'omu ca lassau mòriri di fami e siti lu sò jattu, vinni cunnannatu dû tribbunali a tri misi di càrciri. Pi irasinni 'n vacazza, avìa abbannunatu lu jattu d'intra la casa e, quannu li vicini lu rintracciaru ô tilèfunu picchì sintìanu lu pòviru armali ca si lamintava, ss'omu arispunnìu ca iddu era 'n vacanza e non putìa turnari a Roma p'occupàrisi dû jattu. Ntâ cunnanna ca èppi, hà pajari macari a l'assuciazzioni Lega antivivisizzioni (Lav) cu si custituìu ntô prucessu parti civili. 

Colombia:  N'eruzzioni dû vurcanu Nevado del Huila si finisci c'armenu deci morti e pi forza si cci nn'abbannunaru 10.000 cristiani di ddi pressi.


22 di nuvèmmiru, sabbatudìa
Roma: Murìu a sta matina a Roma Sandru Curzi, doppu na malatìa longa: avìa 78 anni.  Fu militanti dû Partitu Cumunista Talianu, appoi di Rifunnazzioni Cumunista e stòricu diritturi dû Tg3 a la fini di l'anni '80; appoi diritturi dû jurnali di Rifunnazioni Cumunista "Liberazione". Ora era cunsiggheri d'amministrazzioni dâ RAI.

22 di nuvèmmiru, sabbatudìa
USA: Barack Obama nòmina Hillary Clinton Sicritariu di Statu.

25 di nuvèmmiru, martidìa
Ulanna: Fu arristatu lu boss dâ ndranghita Giuseppi Nirta, espunenti di spiccu dâ cosca di San Luca. E' suspittatu di aviri participatu â straggi di Duisburg dû 15 di austu dû 2007.

26 di nuvèmmiru, mercuridìa
Comu: La corti d'Assisi di Comu, pri la "straggi di Erba",  a Olindu Romanu e sò muggheri Rosa Bazzi, ci detti la pena di l'ergastru e, pri tri anni, l'isulamentu duranti lu jornu. 


28 di nuvemmiru, venniridìa
India: Attintati di matrici islamica n vari punti di Bombay fìciru cchiossai di 100 morti. Tra l'obbiettiva cchiù mpurtanti ci fu l'hotel Tak Mahal, ntâ fotu, friquintatu di l'uccidintali, e chi fu ncindiatu.

29 di nuvèmmiru, sabbutidìa
Lampidusa: Du barcuna cu 650 mmigrati clannistini foru succurruti ntô mari n timpesta di du pischirecci di Mazzara e purtati ô portu di Lampidusa.

Viditi puru
 Uttùviru 2008
 Dicèmmiru 2008
 2008

Catigurìa:Nuvèmmiru
Catigurìa:Nutizzî
Catigurìa:2008
Catigurìa:Abbinimenti

br:2008#Du